'Vrou persoonlik betrokke by Groblersdal-moord', hoor hof | Maroela Media
'Vrou persoonlik betrokke by Groblersdal-moord', hoor hof
Simone Papapavlou Woensdag in die landdroshof in Groblersdal. (Foto: Tania Heyns/Maroela Media)
Die vermoorde Raymond Papapavlou het glo nie ooghare vir sy vrou, Simone, se beweerde minnares en nou medebeskuldigde van sy moord, Patricia Ray Lee Smith, gehad nie.
Albei word nou van Papapavlou se moord aangekla.
"Hy het regtig nie van haar gehou nie," het die ondersoekbeampte AO Debbie van Zyl Woensdag in die landdroshof in Groblersdal met die aanhoor van Simone se borgtogaansoek getuig.
Die staat meen hy het 'n sterk saak en het Woensdagmiddag versoek dat borgtog teengestaan word.
Van Zyl is ná afloop van haar ondersoek na Raymond se moord daarvan oortuig dat Simone 'n hand in haar man se moord gehad het en het die moord gedurende kruisondervraging as 'n "persoonlike hit" bestempel.
"My ondersoek het bevind dat Simone op al ses aanklagte [moord, sameswering om moord te pleeg, poging tot moord, die besit van 'n ongelisensieerde vuurwapen, die besit van ongelisensieerde ammunisie en regsverydeling] verhoor moet word.
"Daar is geen ander verduideliking [vir die moord] nie."
Dít nadat Van Zyl verlede week getuig het dat Simone en Smith vir Papapavlou wou "uithaal", omdat hy na bewering in die pad van hul liefdesverhouding gestaan het. Die verdediging hou egter vol die vroue en Papapavlou was al drie saam in 'n seksuele verhouding.
"Selfs al het hulle drie 'n [verhouding] gehad, hoekom hom doodmaak?" wou Van Zyl vandag weet. "Hoekom nie net van hom skei nie? Ek het my huiswerk gedoen. Die beskuldigde [Simone] het 'n prokureur gaan spreek oor die moontlikheid van 'n egskeiding."
Patricia Ray Lee Smith en Simone Papapavlou Woensdag in die landdroshof in Groblersdal. (Foto: Tania Heyns/Maroela Media)
Foto's, soektogte op Google
Die hof het ook gehoor dat eksplisiete foto's van Simone en Smith op Simone se selfoon gevind is. Papapavlou verskyn glo nie in die foto's nie.
Sonja Weideman, Simone se regsverteenwoordiger, het egter aangevoer dat dié foto's deur Papapavlou geneem is maar Van Zyl meen dit is moontlik dat die foto's self deur die vroue geneem kon word.
Volgens 'n huweliksooreenkoms wat die egpaar in November 2019 onderteken het, was Papapavlou ontrou deur onder meer agterdogtige soektogte op die internet.
Daar is glo vanaf Papapavlou se toestelle op Google gesoek na hoe om van jou vrou te skei terwyl jy ontrou is, waar om prostitute in die omgewing van Groblersdal en Stofberg te vind, hoe om vir jou vrou te sê jy soek 'n tweede vrou in jou bed en hoe om vir jou vrou te sê jy soek 'n tweede vrou.
Van Zyl het egter aangevoer dat die soektogte nie noodwendig deur Papapavlou gemaak is nie.
Van Zyl het tydens kruisondervraging daarop gewys dat Papapavlou dislekties was en vreeslik met die spelling van woorde gesukkel het. Die soektogte op Google was egter nie oortrek van spelfoute nie en Van Zyl meen dit kon nie deur Papapavlou gemaak gewees het nie.
Sy het ook daarop gewys dat Simone toegang tot haar man se selfoon gehad het.
Die staat voer aan dat die huweliksooreenkoms na aanleiding van dié soektogte deur Simone opgestel is om geld uit Papapavlou te probeer kry.
Weideman ontken hierdie bewerings namens haar kliënt.
"Dit was 'n poging deur 'n vrou om haar huwelik te red nadat haar man ontrou was."
Van Zyl het egter daarop gewys dat Simone en Smith na bewering reeds in 'n verhouding was toe die ooreenkoms onderteken is.
Prokureur kap ondersoekbeampte
Weideman meen daar is geen bewyse wat haar kliënt direk met die moord op Papapavlou verbind nie en sy het tydens slotbetoë gesê die staat het 'n swak saak. Sy het voorts gesê die staat maak staat op omstandigheidsgetuienis, hoorsê en die ondersoekbeampte se blote mening.
Weideman beskuldig Van Zyl daarvan dat sy onbehoorlik beïnvloed word deur die oorledene se familie en bevooroordeeld is.
Volgens haar is Simone boonop geen vlugrisiko nie, omdat sy eers tien maande ná die moord in hegtenis geneem is en nooit in daardie tyd op die vlug geslaan het nie. Weideman sê haar kliënt is gedurende hierdie tyd ondervra en het vermoed dat sy in hegtenis geneem gaan word. Tog het sy sowat 100 km van Groblersdal by haar ouers in Bronkhorstspruit gebly sonder om die hasepad te kies.
Simone is boonop nie in besit van haar paspoort nie. Die paspoort is glo in 'n kluis wat ná die moord van die moordtoneel verwyder is en intussen na Papapavlou se pa se huis in Middelburg verplaas is.
Uitspraak rakende die borgtogaansoek word Donderdag gelewer.
Smith is intussen verskoon, nadat die akte van beskuldiging aan haar beteken is om in November 2022 in die hooggeregshof te verskyn.
Kabeldiewe in die Vrystaat gevonnis
Daai prokureur beter vinnig iewers gaan kers opsteek anders gaan haar kliënt baie lank gebêre word.
liefdesverhouding se hulle. snaaks
Sluit hul saam lewenslank op, dan kan hul in veilige bewaring voortgaan met die verhouding.
Dit gaan my verstand te bowe hoe hulle dink hulle kan wegkom daarmee.
Daar was van die begin af teveel teenstrydighede in Simone se weergawes van wat gebeur het.Steeds is dit nie duidelik met watse kaliber Simone se man geskiet is nie en met wat se kaliber Simone geskiet het nie.Ek huldig die mening dat Smith nie eers in die huis was nie maar wel op die plaas soos die selfoon rekords aandui.Ek vermoed Simone het haar man geskiet.En die inbraak gefabriseer sowel as die sogenaamde skaduwee Simone sê sy het een skoot gehoor vanaf haar man se kamer Maar hy is etlike kere geskiet.Sy het skote op die skaduwee geskiet.Of sy kan… Lees meer »